ТЕМА № 3
ДЪРЖАВНА ПОЛИТИКА И УПРАВЛЕНИЕ НА ДЕЙНОСТТА ЗА ОСИГУРЯВАНЕ НА ЗДРАВОСЛОВНИ И БЕЗОПАСНИ УСЛОВИЯ НА ТРУД В НАЦИОНАЛЕН МАЩАБ
І. ДЪРЖАВНА ПОЛИТИКА ЗА ОСИГУРЯВАНЕ НА ЗДРАВОСЛОВНИ И БЕЗОПАСНИ УСЛОВИЯ НА ТРУД
Осигуряването на здравословни и безопасни условия на труд е конституционно право наработниците и служителите в Република България.
Чл. 48, ал. 5 от Конституцията на република българия гласи: „Работниците и служителите имат право на здравословни и безопасни условия на труд, ...”.
В съответствие с това конституционно попостановление Кодексът на труда /КТ/, задължава работодателя да осигури такива условия на труд, че „всяка опасност за живота и здравето на работника или служителя да бъде предотвратена” /чл. 275, ал. 1 от КТ/.

В кодекса от гледна точка на трудовите отношения са регламентирани основополагащите изисквания за осигуряване на здравословни и безопасни условия на труд на работниците и служителите. Уредени са също и условията, редът и органите за контрол по спазване на трудовото законодателство, в т.ч. и по здравословни и безопасни условия на труд. Установени са и принудителните административни мерки и административно-наказателни отговорности, които прилагат контролните органи при установяването на нарушения на трудовото законодателство.
В края на 1997 г. Народното събрание приема Закон за здравословни и безопасни условия на труд /ЗЗБУТ/, което представлява ключов момент в хармонизирането на българското законодателство в тази област с европейското. Този закон въвежда разпоредбите на т.нар. „рамкова директива” на Европейския съюз – Директива 89/391/ЕИО на Съвета от 12 юни 1989 г. за въвеждане на мерки за насърчаване подобряването на безопасността и здравето на работниците на работното място.

Със закона са уредени правата и задълженията на държавата, работодателите, работещите, представителите на работещите по безопасност и здраве при работа, на лицата, които за своя сметка работят сами или в съдружие, и на други организации и юридически лица за осигуряване на здравословни и безопасни условия на труд /чл. 1 от ЗЗБУТ/.

Законът за здравословни и безопасни условия на труд въвежда общи принципи за превенция и мерки за стимулиране подобренията на безопасността и здравето на работещите за:

1. превенция на професионалните рискове;

2. защита на безопасността и здравето;

3. отстраняване на рисковете и причините за трудовия травматизъм и професионалната заболеваемост;

4. информиране, консултации, обучение;

5. балансирано участие.

По смисъла на закона „здравословни и безопасни условия на труда са такива условия на труд, които не водят до професионални заболявания и злополуки при работа и създават предпоставка за пълно физическо, психическо и социално благополучие на работещите лица”.
Законът отразява в най-пълна степен новата философия и новият подход в държавната политика за осъществяване на дейността по осигуряването на здравословни и безопасни условия на труд.
НОВИТЕ ПРИНЦИПНИ ПОЛОЖЕНИЯ В ДЪРЖАВНАТА ПОЛИТИКА, определени със закона са:

Първо.

Възприет е ОСНОВНИЯТ ПРИНЦИП на съвременната международна теория и практика по осигуряване на здравословни и безопасни условия на труд – принципът на ПРЕВЕНЦИЯТА.

По смисъла на закона „Превенция” са всички мерки, които се предприемат или планират на всички етапи на работа в предприятието, за предотвратяване, ограничаване и/или отстраняване на професионалните рискове”.
При превантивния подход изискването е мерките за осигуряване на здравословни и безопасни условия на труд да се разработват и внедряват във всички фази на инвестиционния процес, в етапа на проектиране на сградите и съоръженията и конструирането на оборудването и технологиите, като по този начин най-големите рискове за работещите да се отстраняват предварително.

Второ.

Европейското и националното законодателство поставят пред участниците в трудовия процес МИНИМАЛНИ ИЗИСКВАНИЯ за осигуряване на здравословни и безопасни условия на труд – това са най-малките допустими изисквания за опазване на здравето на работещите и за осигуряването на тяхната безопасност при работа.
Съобразно своите възможности работодателя може да реализира по-високи изисквания, с което да осъществи по-добро ниво на предпазване на работещите, но не и по-ниски от минималните изисквания.

Трето.
Законът за здравословни и безопасни условия на труд предлага 10 ОСНОВНИ ПОДХОДА за реализиране на принципа на превенция и за изпълнение на минималните законови изисквания за осигуряване на здравословни и безопасни условия на труд:

1. избягване на рисковете;
2. оценка на рисковете, които не могат да бъдат избегнати;

3. ограничаване на рисковете при източника на възникването им;

4. приспособяване на работата към работещия, особено по отношение на проектирането на работните места, избора на работното оборудване, на работните и производствените методи, с цел облекчаване или премахване на монотонната работа, работата с наложен ритъм, както и за намаляване на въздействието им върху здравето на работещия;

5. привеждане в съответствие с техническия процес;

6. замяна на опасното с безопасно или по-малко опасно;

7. обозначаване на съществуващи опасности и източници на вредни за здравето и безопасността фактори;

8. прилагане на последователна цялостна политика за превенция, обхващаща технологията, организацията на работа, условията на труд, социалните взаимоотношения и въздействието на елементите на работната среда и трудовия процес;

9. използване на колективните средства за защита с предимство пред личните предпазни средства;

10. даване на съответните инструкции за работа.

Основният подход е оценяването на риска за здравето и безопасността на работещите, когато този риск не може да бъде избегнат или ограничен, и ПЛАНИРАНЕ И ПРИЛАГАНЕ НА ПОДХОДЯЩИ МЕРКИ ЗА УПРАВЛЕНИЕ И НАМАЛЯВАНЕ НА РИСКА.

Четвърто.
МАКСИМАЛНО СЕ РАЗШИРИ ОБХВАТЪТ на действие на правните норми за осигуряване на здравословни и безопасни условия на труд

Законът за здравословни и безопасни условия на труд се прилага във всички предприятия и места, където се осъществява трудова дейност или се провежда обучение, независимо от формата на организация, вида на собственост и основанието, на което се извършва работата или обучението /чл. 2, ал. 1 от ЗЗБУТ/.

Законът се прилага и при мирновременната дейност в системата на министерството на отбраната и Министерството на вътрешните работи, както и за българските предприятия в чужбина, доколкото друго не е предвидено в законите на съответната държава или в международен договор, по който Република България е страна /чл. 2, ал.2 от ЗЗБУТ/.

Законът не се прилага, когато особеностите на някои специфични дейности в системата на Министерството на отбраната и Министерството на вътрешните работи неизбежно влизат в конфликт с изискванията на закона. За тези дейности безопасността и здравето на работещите се осигурява във възможно най-висока степен съгласно целите на този закон /чл. 2, ал. 3 от ЗЗБУТ/.

Задълженията за осигуряване на здравословни и безопасни условия на труд се отнасят за юридическите и физическите лица, които самостоятелно наемат работещи, юридическите и физическите лица, които ползват работещи, предоставени им от предприятие, което осигурява временна заетост, както и лицата, които за своя сметка работят сами или в съдружие с други. Тези задължения се изпълняват във всички случаи, свързани с работата, както на работещите, така и на всички останали лица, които по друг повод се намират във или в близост до работните помещения, площадки или места /чл. 14 ал. 1 от ЗЗБУТ/.

Горепосочените лица носят отговорност за осигуряване на здравословни и безопасни условия на труд независимо от задълженията на работещите по този закон, както и от това дали тази дейност се осъществява от техни органи или е възложена на други компетентни служби или лица /чл. 14, ал. 2 от ЗЗБУТ/.

Задълженията за осигуряване на здравословни и безопасни условия на труд важат и при организирането и провеждането на обучение във всички видове учебни заведения, организации и звена за повишаване на професионалната квалификация /чл. 14, ал. 3 от ЗЗБУТ/.

Законът за здравословни и безопасни условия на труд се прилага безусловно и в държавната служба.

Пето.

Разшири се обхватът на понятието „РАБОТОДАТЕЛ” – работодател е освен понятието, определено в § 1, т. 1 , от допълнителните разпоредби на КТ, също „и всеки, който възлага работа и носи цялата отговорност за предприятието, кооперацията или организацията”.
Съгласно § 1 от допълнителните разпоредби на Кодекса на труда „работодател” е „всяко физическо лице, юридическо лице или негово поделение, както и всяко друго организационно и икономически обособено образувание /предприятие, учреждение, организация, кооперация, стопанство, заведение, домакинство, дружество и други подобни/, което самостоятелно наема работници или служители по трудово правоотношение”.
Най-важната характеристика на работодателя обаче е способността му /възможността му/ да наема работници и служители по трудово правоотношение. Това той може да прави, защото притежава средства за производство /машини, сгради, технологии, земя, идеи/, за използването на които има нужда от работна сила.

Съгласно допълнението, направено с § 1, т. 2 ЗЗБУТ „и всеки, който възлага работа и носи цялата отговорност за предприятието, кооперацията или организацията”, работодател може да бъде и всяко физическо лице, което устно възлага работа на друго физическо лице по взаимно споразумение.

Шесто.

Разшири се обхватът на понятието „РАБОТЕЩ”. По смисъла на ЗЗБУТ „Работещ” е всяко лице, което е наето от работодател, както и лице, което работи за себе си, включително обучаващите се или стажантите – за времето на обучение, стаж и практика.
Всеки работещ, който е избран или определен от общото събрание на работещите да представлява работещите по всички въпроси, свързани с безопасността и здравето при работа е „представител на работещите по безопасност и здраве при работа.

Седмо.

ПОВИШИ СЕ ОТГОВОРНОСТТА НА РАБОТОДАТЕЛЯ за организиране на дейностите за осигуряване на здравословни и безопасни условия на труд в неговото предприятие.

Работодателят има задължение да осигури здравословни и безопасни условия на труд за всички физически и юридически лица, на които работодателят „възлага работа”.
От една страна, това са физически лица, работещи по извънтрудови правоотношения, т.н. „граждански” договори по Закона за задълженията и договорите за извършването на определена еднократна работа, независимо от квалификацията им, например ниско квалифицирани лица – за пренасяне или извозване на отпадъци и др., както и висококвалифицирани лица – специалисти за разработване на ноу-хау, одитори и др.

От друга страна, това са изпълнители и подизпълнители – юридически лица, които работят на територията на работодателя въз основа на договори за възлагане на определена дейност.

Трета категория лица, за които е отговорен работодателя, са всички външни посетители на територията на предприятието му, които „по друг повод” се намират там – клиенти, доставчици, партньори, и др.

Работодателят е длъжен да осигурява и организацията при действия по ликвидиране на опасности в случаи на извънредни обстоятелства, като оказване на първа помощ, противопожарна охрана и осигуряване на условия за евакуация на работещите и служителите.

За целта той трябва да определи работници и служители, които ще изпълняват съответните дейности, и да ги обучи по съответен начин.

Всички разходи за мероприятията в тази област са за сметка на работодателя.

Осмо.

Въведен е нов субект в организацията на дейността за осигуряване на безопасност и здраве при работа – СЛУЖБАТА ПО ТРУДОВА МЕДИЦИНА.
Съгласно чл. 25, ал. 2 от ЗЗБУТ тези служби имат предимно превантивни функции и те консултират и подпомагат работодателя и комитета /групата/ по условия на труд в планирането, организирането и изпълнението на задълженията им по осигуряване и поддържане на здравословни и безопасни условия на труд, укрепване на здравето и работоспособността на работещите, приспособяване на работата към възможностите на работещия, като се отчита неговото физическо и психическо здраве.

Девето.

Социалното сътрудничество и социалният диалог в дейността за осигуряване на безопасност и здраве при работа в предприятието е регламентирано законово, чрез задължително изграждане на КОМИТЕТИ И ГРУПИ ПО УСЛОВИЯ НА ТРУД. Въведено е и задължително първоначално и ежегодно обучение на членовете на комитетите /групите/ по условия на труд. При определяне на националната политика за осигуряване на здравословни и безопасни условия на труд се използва принципът на ТРИПАРТИЗМА – тази политика се съгласува в рамките на постоянни или временни структури на тристранното сътрудничество на национално, отраслово и регионално равнище.
Десето.

Въведено е ЗАДЪЛЖИТЕЛНОТО ЗАСТРАХОВАНЕ за риска „трудова злополука” за сметка на работодателя.

Съгласно чл. 52 от ЗЗБУТ работещите, които извършват работа, при която съществува опасност за живота и здравето им, се застраховат задължително за риска „трудова злополука” за сметка на работодателя при условия и по ред, определени с акт на Министерския съвет.

Като икономическа форма за подобряване на условията на труд е прието, че при определяне на условията и реда за задължително застраховане за риск „трудова злополука” ще се отчитат осъществяваната икономическа дейност на предприятието и средното за страната ниво на коефициентите за честота и тежест на трудовите злополуки.
ІІ. УПРАВЛЕНИЕ НА ДЕЙНОСТТА ЗА ОСИГУРЯВАНЕ НА ЗДРАВОСЛОВНИ И БЕЗОПАСНИ УСЛОВИЯ НА ТРУД
Държавните органи, които управляват дейността по осигуряване на здравословни и безопасни условия на труд в нашата страна, са определени ясно и точно в Закона за здравословни и безопасни условия на труд.

Главният орган на изпълнителната власт Министерския съвет, определя и провежда политиката за осигуряването на здравословни и безопасни условия на труд /чл. 35 ЗЗБУТ/.

Най-важните министерства в тази област са Министерството на труда и социалната политика и Министерството на здравеопазването.

Законодателят определя като лица, отговорни за управление на дейността по осигуряване на здравословни и безопасни условия на труд в нашата страна, съответните министри и ръководители на ведомства и най-вече министъра на труда и социалната политика и министъра на здравеопазването.

Министърът на труда и социалната политика разработва, координира и провежда държавната политика в областта на осигуряването на здравословни и безопасни условия на труд, като:
1. ежегодно съвместно с министъра на здравеопазването изготвя анализи за състоянието, тенденциите и проблемите на дейността по осигуряване на здравословни и безопасни условия на труд и предлага мерки за подобряването й;

2. самостоятелно или с други министри издава нормативни актове по осигуряването на здравословни и безопасни условия на труд, организира и координира разработването на нормативни актове в тази област, когато са от компетентността на други министри, и утвърждава правила за осигуряване на здравословни и безопасни условия на труд;

3. осъществява интегриран контрол чрез Изпълнителна агенция „Главна инспекция по труда” по спазване на законодателството и по изпълнение на задълженията за осигуряване на здравословни и безопасни условия на труд във всички отрасли и дейности, независимо от формата на собственост;

4. определя условията, реда и изискванията за извършване на обучение, измервания и консултации в областта на безопасността на труда /чл. 36 ЗЗБУТ/.

Министърът на здравеопазването ръководи и координира дейността по опазване и укрепване на здравето при работа, като:
1. анализира състоянието на работната среда и на трудовия процес и влиянието му върху здравето и разработва задължителни мерки и за намаляване на професионалните и свързаните с труда заболявания;

2. разработва национални програми за опазване и укрепване на здравето и работоспособността и подпомага методически изпълнението им;

3. утвърждава норми, правила, изисквания и методи за опазване здравето на работещите и за оценка на здравния риск;

4. методически ръководи дейността и определя условията, реда и изискванията за извършване на обучение, измерване и консултации в областта на професионалното здраве и трудовата медицина;

5. осъществява контрол върху дейността на службите по трудова медицина, чрез органите на държавния санитарен контрол /чл. 37 ЗЗБУТ/.

Политиката и управлението на дейността за осигуряване на здравословни и безопасни условия на труд се определя и осъществява след съгласуване в рамките на постоянни или временни структури на тристранното сътрудничество на национално, отраслово и регионално равнище.

Постоянен орган за осъществяване на координация, консултации и сътрудничество при разработването и осъществяването на политиката за осигуряване на здравословни и безопасни условия на труд на национално равнище е Националният съвет по условия на труд.

Националният съвет по условия на труд работи на обществени начала и се състои от представители на Министерския съвет, Националния осигурителен институт, национално представителните организации на работодателите и национално представителните организации на работниците и служителите. 

Председател на Националния съвет по условия на труд е министъра на труда и социалната политика. Представителните организации на работниците и служителите и на работодателите, участващи в Националния съвет по условия на труд, определят от своя състав двама заместник-председатели на съвета. 

Организацията на дейността, техническото и административното обслужване на Националния съвет по условия на труд се осъществяват от Министерството на труда и социалната политика /чл. 39 ЗЗБУТ/.

Националният съвет по условия на труд:

1. обсъжда състоянието на условията на труд и предлага мерки за подобряването им;

2. обсъжда и изразява становища по проекти на нормативни актове по въпросите на условията на труд и прави предложения за изменението и допълнението им;

3. взема решения за създаване на отраслови и браншови структури за тристранно сътрудничество по условията на труд;

4. създава помощни органи към съвета за решаване на специфични въпроси;

5. координира дейността на органите, на които е възложено упражняването на контрол в областта на условията на труд;

6. проучва и популяризира наш и чужд опит, организира национални конкурси, семинари, акции и други форми за стимулиране на дейността;

7. прима програми за проучване и разработване на проекти за решаване на проблемите по осигуряване на здравословни и безопасни условия на труд, финансирани от фонд „Условия на труд” /чл. 40 ЗЗБУТ/.

Отрасловите и браншовите съвети по условия на труд се състоят от представители на националните отраслови или браншови федерации, съюзи и синдикати на представителните организации на работниците и служителите, на отрасловите или браншовите структури на представителните организации на работодателите и от равен на тях брой представители на съответното министерство или ведомство /чл. 41 ЗЗБУТ/.

Отрасловите и браншовите съвети по условия на труд избират от своя състав председател и приемат правила за работата на съвета.

Отрасловите и браншовите съвети по условия на труд:

1. анализират състоянието на дейността по осигуряване на здравословни и безопасни условия на труд в съответния отрасъл;

2. организират разработването и обсъждат проекти на правила и изисквания за осигуряване на здравословни и безопасни условия на труд, специфични на съответния отрасъл;

3. проучват и популяризират опита, организират конкурси, семинари, акции и други;

4. организират и провеждат обучение по правила, норми и методи, осигуряващи здравословни и безопасни условия на труд, на работодателя, на длъжностни лица и на представителите на работниците и на служителите.

По решение на отрасловите или браншовите съвети по условия на труд към тях могат да се създават временни структури за разработване на специфични въпроси /чл. 42 ЗЗБУТ/.

Регионалните /областните и общинските/ съвети по условия на труд се състоят от представители на съществуващите регионални съюзи или организации на представителните организации на работниците и служителите и на работодателите и от равен на тях брой представители на областната администрация или на местните органи за самоуправление.

Регионалните съвети по условия на труд:

1. приемат регионални програми за проучване и разработване на проекти за оптимизиране на условията на труд и ги представят на фонд „Условия на труд” за финансиране;

2. обсъждат състоянието на дейността по осигуряването на здравословни и безопасни условия на труд в региона или в отделните предприятия;

3. координират дейността на териториалните органи по контрола на условията на труд;

4. оказват съдействие на комитетите и групите по условия на труд за решаване на конкретни проблеми.

За финансиране на дейности и мероприятия за подобряване на условията на труд е създаден фонд „Условия на труд”.

Средствата на фонд „Условия на труд” се набират и се разходват по бюджета на Министерството на труда и социалната политика.

Източници за набиране на средства по фонда са:

1. целева ежегодна субсидия от държавния бюджет в размер, определян ежегодно със Закона за държавния бюджет на Република България;

2. суми от фонд „Трудова злополука и професионална болест” на държавното обществено осигуряване, предвидени по бюджета на фонда за финансиране на дейности за намаляване на честотата и тежестта на осигурените социални рискове „трудова злополука и професионална болест”;

3. суми от фонд „Трудова злополука и професионална болест” на държавното обществено осигуряване, предвидени по бюджета на фонда за финансиране на дейности за диагностика на професионалните болести;

4. доброволни вноски, дарения и завещания от български и чуждестранни граждани и от юридически лица;

5. приходи от прояви с благотворителна цел;

6. рекламна дейност;

7. други източници, определени със закон или с акт на Министерския съвет.

Средствата по фон „Условия на труд” се разходват за:

1. финансиране на проекти и програми за подобряване на условията на труда с браншова значимост и приложимост на резултатите;

2. участие във финансирането на проекти за подобряване условията на труд с висок социален ефект на резултатите в отделните предприятия, определени чрез конкурс; финансовото участие е в размер до 30 на сто от стойността на проекта;

3. диагностика на професионалните болести;

4. разработване на нормативни актове, правила, норми и изисквания;

5. организиране и провеждане на специализации в областта на здравословните и безопасни условия на труд;

6. организиране и провеждане на специализирани обучения, семинари и конференции в областта на здравословните и безопасни условия на труд;

7. наблюдение и контрол на условията на труд и факторите на работната среда;

8. разработване и издаване на учебни и информационни материали;

9. издръжка на дейността на фонда.

Орган за управление на фонд „Условия на труд” е управителния съвет, който се състои от управител, подуправител и седем членове.

Управителят на фонд „Условия на труд” се назначава от Министъра на труда и социалната политика, който определя и трима от членовете на фонда. Националният съвет по условия на труд избира от своя състав четирима от членовете на управителния съвет /по двама от национално представителните организации на работещите и на работодателите/, единият от които за подуправител. Представителят на Националния осигурителен институт и Националния съвет по условия на труд е член и на управителния съвет на фонд „Условия на труд”. 

Контролът по набирането и разходването на средствата по фонд „Условия на труд” се осъществява от Сметната палата и от Агенцията за държавна финансова инспекция.

Въпроси и отговори:

	1
	В кодекса на труда:
	са регламентирани основополагащите изисквания за осигуряване на здравословни и безопасни условия на труд на работниците и служителите. Уредени са също и условията, редът и органите за контрол по спазване на трудовото законодателство, в т.ч. и по здравословни и безопасни условия на труд.

	
	
	са уредени правата и задълженията на държавата, работодателите, работещите, представителите на работещите по безопасност и здраве при работа, на лицата, които за своя сметка работят сами или в съдружие, и на други организации и юридически лица за осигуряване на здравословни и безопасни условия на труд /чл. 1 от ЗЗБУТ/.

	2
	Превенция:
	са най-малките допустими изисквания за опазване на здравето на работещите и за осигуряването на тяхната безопасност при работа.

	
	
	са всички мерки, които се предприемат или планират на всички етапи на работа в предприятието, за предотвратяване, ограничаване и/или отстраняване на професионалните рискове”.

	3
	Министърът на труда и социалната политика
	разработва, координира и провежда държавната политика в областта на осигуряването на здравословни и безопасни условия на труд,

	
	
	ръководи и координира дейността по опазване и укрепване на здравето при работа.

